Tanya Wiers: Saak lank uitgestel oor bewysstukke | Netwerk24
Deur Marietie Louw-Carstens 28 Februarie 2018 12:51
Die verhoor van die vermeende moordenaar van Tanya Wiers (44) van Polokwane is met etlike maande in die hooggeregshof uitgestel weens ’n gesloer met forensiese bewysstukke.
Frans Maela (28), wat teregstaan weens die moord op Wiers, se verhoor sou Maandag in die hooggeregshof begin het. Dit is toe tot Woensdag uitgestel omdat die staat gewag het vir forensiese uitslae van Maela se skoensole.
Die saak is Woensdag weer eens uitgestel omdat die bewyse steeds nie beskikbaar was nie.
Wiers is op 7 Februarie 2017 meer as 21 keer met ’n skêr en ’n steakmes in haar huis in Eduanpark doodgesteek.
Sy is oorval toe sy ná 12:00 by die huis aangekom het nadat sy gaan inkopies doen het.
Haar seun, Rolf (17), het op sy ma se bebloede en halfnaakte lyk in sy jonger suster, Karla (12), se kamer afgekom.
Dit is nog nie bekend of Wiers verkrag is voordat sy vermoor is nie.
Frans Maela (28) staan tereg weens die moord op Tanya Wiers. Foto: Verskaf
Haar man, Rolf, sê hy wil weet wat presies gebeur het die dag toe sy vrou vermoor is.
“Dit spook by my waardeur Tanya moes gaan, dit spook by my,” het Rolf vroeër gesê.
Hy het die dag toe sy vermoor is in die Noord-Kaap gewerk. Die egpaar was 20 jaar getroud.
Wiers se trouring, Rolf se trouring wat sy gedra het nadat dit vir hom te klein geraak het, ’n armband met 18 diamante, ’n selfoon en ’n tabletrekenaar is gesteel.
Maela is dieselfde dag nog in hegtenis geneem. Van die gesteelde besittings is in sy besit gekry.
Wiers is op 14 Februarie begrawe en die egpaar sou drie dae later hul 21ste huweliksherdenking gevier het.
Rolf en sy drie kinders, Rolf jr., Bianca en Karla het ná die moord uit die huis getrek. Bianca het in 2017 aan die Hoërskool Pietersburg (PHS) gematrikuleer.
“My kind moes haar matriekjaar sonder haar ma klaarmaak,” sê Rolf.
Maela se verhoor sal op 10 September in die hooggeregshof in Polokwane begin.
Die kamer waar Tanya Wiers in haar huis in Polokwane vermoor is: Foto: Marietie Louw-Carstens
Meer oor: Tanya Wiers
Tanya Wiers: 'Mens wil weet wat gebeur het'
Wiers 1 uit 813 wat in Limpopo vermoor is